khistorydata/jeongjo-sjw-relations huggingface dataset:
정조 18년 · 목
義禁府啓言時囚姜鳳瑞觀其爰辭移麰所剩之數爻雖爲質言繡啓旣已詳査則多寡之稍違不必更問四字日月之相左渠雖推諉於之蘊而當初傳說旣無明證則今不可推覈而至於牧使之本無城化之分者全不成說諸道監司旣兼府尹牧使則亦有城化之分況於濟州牧使而身居本牧地方者乎言旣窘遁跡涉粧撰而疏中論列亦多差爽此路一開後弊難言以此照律罪依律文杖一百收贖告身盡行追奪忠淸道林川郡靈楡驛徒三年定配敎以其言稍左其官臺官則無論牧使判官之孰爲別星孰爲城主直以品官吏民告長之律勘斷者未知爲當至於四字云云卽不過形容之際下語錯誤亦非渠所自做但章疏體貌何等嚴重而多不審愼或致失實是豈特拔於遠地畀以耳目重任之意也先以此罪畿沿投畀○該府以姜鳳瑞京畿仁川府投畀啓
정조 18년 · 강
汰兵曹佐郞安廷善重推兵曹判書具庠前判書李命植鄭昌順
정조 18년 · 목
因監軍望單敎曰未肅拜兵曹郞廳汰去宣傳官守門將之因向來不禁攔入事拘囚北營者其罪當與已施軍律者別無輕重則不卽稟旨差代者兵曹事可駭其後行公判堂從重推考訓局習陣時當有下敎爲先差代事分付
정조 18년 · 강
命禁旅局將禁衛諸番點下者外至二十二日從次第輪回入直
정조 18년 · 목
因禁軍番將局別將禁衛營把總哨官守門將番單敎曰點下者外至二十二日新番從次第輪回入直如有代入之事禁軍則一二羽將中代入其餘以出番最久人代入事預爲分付
정조 18년 · 강
咸鏡監司金華鎭以德源民戶燒燼馳啓飭蠲役停還應式外各別賙恤
정조 18년 · 목
狀啓以爲德源府使李雲祜牒呈內本府縣社元山津浦上浦中兩里民家去月二十九日失火燒燼卽爲馳往摘奸則浦上里民家燒燼元戶一百五十一內大戶二中戶十一小戶三十五殘戶一百三入作無籍七十六家他人家挾居者一百九浦中里民家燒燼元戶五十一內大戶一中戶二小戶二十殘戶二十八入作無籍三十四家他人家挾居者爲四十六而伊日失火出於白晝故幸不至人命致傷之境而風勢甚急瞬息間火熖延及於大村人莫能措手家藏器物盡入於燒燼之中云毋論有籍無籍民家燒燼至於三百二戶之多者聞極驚慘卽令褊裨馳往摘奸另加慰諭俾各安接而元恤典依例分給亦以臣營所管穀物不計有無籍挾居一竝逐口助給以爲目前救急之資該津附近私養山中松雜木量宜許斫蓋草空石等物亦爲優給使之從速結構毋至一民失所之意各別嚴飭於地方官處矣敎曰觀此北伯狀聞德源浦戶被燒至於數百戶之多言念失所之狀何等矜惻小殘戶蠲投停還大中戶停還恤典應式外嚴飭道伯各別賙恤畢奠接後使卽報來後草記事令廟堂知悉三懸鈴行會
정조 18년 · 강
遞承旨奇彥鼎
정조 18년 · 목
彥鼎時在光州地政院請乘馹上來事下諭有是命
정조 18년 · 강
召見承旨黃昇源李魯述于重熙堂
정조 18년 · 목
予謂昇源曰柳夢寅之到今伸雪無以爲不可者乎昇源曰於此人事世之訟冤久矣予又謂昇源曰都承旨前望有幾人乎自予嗣服以來甚爲難愼於此選故得參者無幾矣今以左承旨爲都承旨予謂魯述曰向來所遭緣何事耶魯述曰臣父丁亥得除成川府使於徐命膺之政矣其後爲沈煥之所覈配甲山其時有年久灰冷之事不必追提之敎及於壬寅特蒙恩宥臣父年過七十生還故土得見八十老祖母之面以至終孝人臣之被君恩者從古何限而未有如臣家者也感結幽明無地圖報矣予曰此由於其叔侄文衡之爭欲攻主圈者機關而蓋煥之非其叔之煥之也魯述曰誠如聖敎矣榮賊之指嗾何患無人而煥之挺身擔當亦有挾憾之端臣於丙申待罪館職也疏論龜柱以及其叔伊時龜柱事臺啓已發漢耆事自臣先發煥之之必欲甘心於臣家者良以此也予曰承旨之父與能賊何以相知而承旨亦嘗問學耶魯述曰臣父則甲子以前之交辛卯以後屛處鄕曲故罕與相接矣臣則非但至庸極劣不足以遊學臣之先祖遺誠子孫勿以從學師門爲世標榜故果無問學之事矣予曰自此以後勿復齟齬而自阻也
정조 18년 · 강
復故藝文提學柳夢寅官爵
정조 18년 · 목
義禁府啓言西部幼學柳珠上言以爲其七代祖夢彪弟夢寅昔在癸亥爲文晦李佑所誣告名在逆案尙未伸雪伏乞亟命有司快雪逆名云其所呼籲雖以夢寅之不參陳賀蒙此重戮實爲慘怛等語作爲鳴冤昭脫之肯綮而山寺題詩以死自劃俱屬斷案府上謄錄中有自捕廳捉得夢寅於亡命日久之啓則其所犯之叵測明若觀火而今於近二百年之後稱以旁裔張皇拖引瀆擾大聽敢生伸雪之計者究其情狀萬萬無嚴請勿施令該曹照法嚴勘敎以議于大臣稟處又啓言議于大臣稟處事命下矣奉朝賀鄭存謙領議政洪樂性領府事蔡濟恭病未獻議云判府事朴宗岳以爲臣嘗於野史中見柳夢寅事反復講究終有愍其跡而恕其情者未嘗不掩卷而歎也蓋夢寅忠於所事不以存亡明暗而易其操屛跡而入西山作詩而擬孀婦百折不回一死自期則雖謂之終始一節可也且以供辭觀之明知天命之所歸初無悖說之可執則豈容加之以人臣之極罪乎是以至今尙論之士自不無爲之惻傷者矣粵若奇自獻金元亮同時抵罪而自獻則以立異凶論竟蒙伸雪元亮則先正臣宋時烈爲作墓文推此以觀夢寅之爲舊君盡節而身陷大戮名在丹書者其所稱冤不是異事況夢寅在昏朝初年一經亞銓而與凶徒議論歧貳沈淪散地放浪山水者爲十數年所則立朝顚末亦有可取者依奇自獻例特許洗案以爲樹風礪世之政而事體所在亦云不輕惟在博詢在廷務歸至當伏惟上裁云判府事金憙以爲柳夢寅雖與凶徒有異乃敢於改玉之後自處以夷齊不顧彝倫之旣斁而復正以此論之則當時誅殛之典豈敢曰冤乎況其兩侄始雖被謫終皆蒙宥則朝家之所以處之者尤豈不十分稱停乎跡其平生不過爲昏朝效死者則今於近二百年之後以其七代旁孫引喩失當猥濫屑越之言遽議伸雪恐有欠於扶植倫彝之道矣伏惟上裁云矣人臣事君之義惟其所在而致命不以明暗而異節自是經常之道今此柳夢寅之伏法罪在不參賀班誦告詩辭而其所引擬雖云不倫只暴自矢之意初無犯分之語則當時之斷以極律蓋出定人心防後患之意而夷考立朝本末其在昏朝未嘗膴仕終能歧異凶論屛跡窮山及至更化之日甘心廢蟄自附於不二之義伊時老成之言旣有傅生之議後世有識之士尙多愍傷之論況文晦等所告之人旣皆伸雪則今其旁裔之訟冤不可謂濫越而係是年久重案大臣獻議甲乙不齊臣府不敢輕議請上裁敎以茹恨齎冤者百年而人莫有議到於伸屈雖謂之欠事闕典可也大抵柳夢寅之事蹟輿儓誦之婦孺傳之不待老成長者從緩之說槪可驗公之不誣人臣之捐軀捨命其爲判大節則一也熊魚之所欲難易各異以是從容就義勝似慷慨殺身夢寅者豈不是難之難者柏舟之唱莫云下俚鄙辭南麓之咏誠爲千古絕調其音如怨如訴其義如興如比見者掩卷聽者墮淚此又夢寅爲人爲鬼之節拍其在昏朝也守正而屛跡自甘淪廢逮夫改玉之辰日月光華大明中天乃能矢心不渝亦未嘗於常分上絲毫有虧缺處奇自獻之同時被誣而恕不加罪因他伏辜而旋獲復官獨於夢寅反以夢寅之操行竟歸勿論之科者有非所以處吉再金時習諸人之聖志也且聞夢寅之親侄潚湙自謫蒙宥一爲騎堂一爲承宣云爾則聖祖聖念尤亦可以仰認然而丹書鐵案尙在王府今於博詢之下雖有甲乙之論事苟當爲且有光於仰體志事之一端則何待參差之爛漫柳夢寅伸雪事特爲依願施行
정조 18년 · 강
命判府事金憙收議中抹去大北二字
정조 18년 · 목
二字屬於黨目係是邦禁也
정조 18년 · 강
遞承旨洪義浩以李羽晉代之前望也
정조 18년 · 강
命承旨南公轍禁推旋命付過還職
정조 18년 · 목
敎曰訓局軍兵之番次落點法意至嚴以坐齋之在近如禁旅局將禁衛諸番雖有前期下敎訓局番次旣無幷爲提敎則身爲該房昨敎何以看之有此混爲磨鍊仍請分所之單者疏忽甚矣該房承旨爲先禁推○敎曰遞罷適副便占飭已施矣時囚罪人南公轍附過還任
정조 18년 · 강
黃海監司李泰永以道內設賑七邑畢賑形止馳啓
정조 18년 · 목
該監司李泰永狀啓以爲道內設賑邑今五月朔一巡分給後仍爲停撤而見今日候調順麥事登熟方將刈穫可繼飯粥何幸七郡顑領之命能免一夫捐瘠之患數萬生靈之得保今日絲毫卽聖恩也請得之各穀七千石則付之延海兩邑俾爲逐巡分給之資矣畢賑後穀簿今始齊到故取考十三巡飢口加減穀物用遺則飢口總爲八萬二百五十二名穀物用下爲二千七百八十七石十三斗零餘在爲四千二百十二石零矣餘穀則依例還會錄俾作日後預備之地空名帖二百張則發賣換作各穀爲七百八十石零其中三百五石則分劃於公賑兩邑四百七十五石零屬之私賑五邑富民願納穀一千八百六十三石亦爲分給於私賑五邑幷與營邑自備條通瀜推移塗抹分排公私賑各邑守令之首尾五朔竭力效勞豈曰無之而此不過承籍朝令職分內事故幷不擧論私賑邑則雖與公賑有異飢口穀數之畢賑後登聞旣有前例一體附陳於公賑之下至於願納一款前後飭敎不啻嚴截臣亦行會列邑以毋敢違越有所抑勒之意申申飭論而第有一二民人至誠願補故屢度退斥一味呼籲究其心則似非希賞之計實出向善之心故願納人姓名及穀物數爻從實入錄○公賑邑秩延安府五月別巡飢民二千七百三十八口分給大米六十八石十斗零通計十三巡饑民四萬七千十六口正月初七日始賑五月初八日撤賑分給大米四百五十二石八斗零太四百二石十四斗零正租六百二十九石十三斗零稷九百六十四石五斗零合各穀二千四百四十九石十二斗零內一千八百四十九石十二斗零狀聞請得穀三百石營耗穀三百石府使兪漢敦自備大米一百九十七石零府使兪漢敦自備歲前救急海州牧五月別巡飢民九百八十一口分給正租六十七石三斗零通計十三巡饑民三萬三千二百三十六口正月初六日始賑五月初七日撤賑分給小米三百七十石十斗零太一百六十五石十二斗正租八百七十六石四斗零稷二百二十五石三斗零合各穀一千六百三十八石零內九百三十八石零狀聞請得穀三百石營耗穀四百石判官趙厚鎭自備租一百七十七石五斗零判官趙厚鎭歲前救急私賑邑秩白川郡通計各巡饑民合一萬九百六十四口分給小米三十六石七斗零太三十石三斗正租五百十五石稷三百七十三石五斗零春麰三百三十三石十三斗合各穀一千二百八十八石十四斗零內三百石營耗穀四百八十八石十四斗零郡守李述源自備五百石載寧折衝金振九願納穀安岳郡通計各巡饑民合二萬九百六十五口分給小米三百五十一石四斗零正租三百九十七石二斗零秋麰二百石稷八百七石零合各穀一千七百五十五石十斗零內三百石營耗穀五百九十二石十斗零郡守李文會自備八百六十三石本郡折衝朴東祥願納穀康翎縣通計各巡饑民合一萬一千九百五十五口分給小米四十二石七斗零粟九十七石零稷五百七十二石七斗零太六石零合各穀一千一百七十四石六斗零內二百石營耗穀七百七十四石六斗零縣監李偃自備二百石載寧折衝金振九願納穀甕津府通計各巡饑民合七千三百七十八口分給小米六十一石十三斗零正租四百四十九石一斗零稷一百四十八石七斗零合各穀六百五十九石七斗零內一百五十石營耗穀二百五十九石七斗零府使李海愚自備二百五十石載寧折衝金振九願納穀平山府通計各巡饑民合四千一百七十五口分給小米一百十九石十斗稷一百七十六石九斗零合各穀二百九十六石四斗零內一百石營耗穀一百四十六石四斗零府使李鉉重自備七十石載寧金振九願納穀願納民秩載寧折衝金振九正租一千石安岳折衝朴東祥稷七百六十三石正租一百石敎以八萬口賙饑能以二千石接濟觀此竣事之狀其爲喜豁不啻若披霧覩靑邑倅則旣異於通同設賑不必回啓論賞其中延海白三倅勞亦不些令吏曹考例草記稟處願納旣禁而兩人之冒禁補賑似非泛然誠意石數多者一人空闕衛將以嘉善啓下其次一人賞加皆令今日政下批卿其知悉事回諭
정조 18년 · 강
命海州判官趙厚鎭延安府使兪漢敦白川郡守李述源陞敍
정조 18년 · 목
吏曹啓言延海白三倅有考例稟處之命矣海州判官趙厚鎭自備各穀爲五百七十七石延安府使兪漢敦四百九十七石白川郡守李述源四百八十八石而此不過職分內事趙厚鎭兪漢敦似當施以兒馬帖賜給之典李述源係是私賑不必擧論敎以馬帖太歇勿論不可竝施陞敍之典
정조 18년 · 강
以韓晩裕爲兵曹參議前望也
정조 18년 · 강
右議政李秉模上疏賜批
정조 18년 · 목
疏略曰臣久叨銷鑰之任徒切生入之願千萬不自意忽伏奉議政新命膽隕神Ꝼ如醉如癡者六七日于玆矣纔因史官之歸附陳窮蹙之情而行將交龜京國入望以臣逖違之忱不覺心先身飛只緣氷炭攻中行焉而不知攸屆止焉而不知所泊豈非臣命卒之秋哉臣之本末長短惟聖明俯燭之頂踵毛髮惟造化生成之於內於外無往非罪而曲費庇覆之力驟躋崇顯之列惟臣履薄之心集木之懼非能眞知循墻之義每當蚊負自分無幸惴焉葸焉達於面目是則同朝之所共知也今乃更超幾步突然置之百僚之首儼然責以廊廟之重則臣之騂顏汗背固不足言豈可使從政委蛇之卿士大夫辱與之講槐棘之禮哉朱子竭論天下之急務選任大臣卽居六事之第二而仍又反覆憂歎至以爲名爲大臣而其實不過供給唯諾奉行文書以求不失其窠坐資級如吏卒之爲而已嗚呼此眞置相之炯戒切骨之名言然如臣不肖雖欲備例於供給唯諾之際奉行文書之間亦且茫然不知所措得無反爲吏卒之所笑乎顧今艱虞溢目廟務鞅掌設有古大臣當之亦將繞壁徊徨愓然屢驚於安危之幾不敢知殿下謂以已安已治而姑擇其至庸極陋最出人下者而無所難愼乎以殿下聰明睿智決不出此則今玆之命臣實愚昧左右顧而不得其說也伏乞聖明亟賜處分改卜賢德以幸國事以解朝野之惑焉批以擬遣近侍以勞卿行行輈已稅城南於是乎予始可以勞予之義期勉於卿卿聞臣勞之爲今先務乎宵旰不遑百度叢脞綱而解紐川且無梁勢將從頭另尋題目一一擔着整頓然後求之之勞庶能食其效況卿先祖文獻文忠曁文敬亦莫不宣力四方遂登綸扉以盡匪躬之誠卿卿家人耳寧或言其勞俾專美於古歟齋居隔夜略寄注意之梗槪卿須幡然丕效臣勞之績庸仍命遣史官傳諭
정조 18년 · 강
兵曹判書具庠上疏賜例批
정조 18년 · 목
疏略曰臣偏受如天之恩每速孤負之誅當場則昏憒莫甚事過則訟恧靡及雖在閑局猶思歛避前月中權之擢餘悸靡定豈意復有此命也一切戎政無不管於本兵亞將以下至于邊鎭甄別銓注無不屬於西銓臣規模鑑識迂闊昏暗人之易知率多懵昧雖曰眚災其爲僨誤一也筋力奔走猶是末節而本兵侍衛與他自別臣之脚病發作無常若於咫尺之地適値方發之時則顚仆班中勢所必至壞朝儀而駭觀瞻當如何哉人器之不稱疾病之難强有未暇及而今則僚堂之間有難與同周旋者義關四維不可仍默連値淸齋今始仰控伏乞亟遞臣職
정조 18년 · 강
同敦寧趙武範疏陳無敦寧許遞
정조 18년 · 강
命濟州直赴年過八十人明春上來與否狀聞
정조 18년 · 목
因該牧使沈樂洙狀啓敎以月初封發之啓未踰一旬到院孰謂千里絕域隔以重溟耶因閱諸度狀辭島中之事若在目中今則麥嶺快屆能有食實之效而暑節漸近亦得寢淨之望乎節節爲之關念交濟之方方令廟堂分付道伯往復于卿期於從便措處卿其依此知悉壽域敎旨卽爲分給而今科中年過八十者明春其能冒寒涉海來參唱第之班云乎如難强爲當以花牌下送卿其問于該儒生狀聞事回諭
정조 18년 · 강
命濟州追報老人今日政下批該牧使勿推
정조 18년 · 목
政院啓言卽見濟州牧使沈樂洙追報老人狀啓則旣曰冒年見拔又以寧失於過措辭修啓者揆以事面不可無警請推考敎以狀辭卽實際語此非請推之事勿推今日政下批
정조 18년 · 강
命濟州三邑麥還分數退捧康津海南穀移轉島中事道臣量宜許劃
정조 18년 · 목
備邊司啓言濟州御史沈樂洙狀啓以爲本島今年牟麥雖不大登免歉則優而昨秋麥種絕貴空田廢棄十居一二今此麥還有不得如數盡捧而當捧還上折米九千二石內五分一待秋退捧則實捧爲七千二百石種子公料限二千石參量計除則還分不過五千二百石旌義一縣本不務麥捧還尤難該邑則以三分一待秋退捧而秋成前艱食必倍他邑康津海南留庫穀毋論牟米自本道區劃量其緩急三邑中從多少受來救急爲宜云矣濟州大靜兩邑牟還五分一旌義三分一幷依所請待秋退捧康津海南兩邑牟米分餘實數旣未的知島中緩急亦難遙度此則令道臣往復該牧量宜許劃擧行形止劃卽狀聞之意請分付本道道臣及該牧守臣允之
정조 18년 · 목
以洪義榮洪仁浩尹長烈爲承旨韓晩裕爲大司諫李義弼爲禮曹參判兪碩柱爲龍川府使權心彥爲雲山郡守林蓍喆爲副總管金聖浩爲守門將初仕也
정조 18년 · 강
命武兼崔岦降定守門將鄭宅柱降定部將滿仕間各以見在廳薦施行
정조 18년 · 목
兵曹啓言武兼崔岦鄭宅柱等嚴棍十五度問目內闕門開閉時宣傳官有故則武兼監鑰自是前例而崔岦往復稱托不卽進去門鑰出來始爲隨往鄭宅柱以宣傳官廳之來請替行移怒下屬已極無謂而內吹自是侍衛形名之卒則設有可罪之事言於該廳懲治爲當而肆然捽曳敺打俱極痛駭特敎査問事體自別從實直告崔岦供往復之際自然遲滯門鑰下時始爲進去云鄭宅柱供愚迷所致不知內吹之不可私治捽曳毆打的實云取招以入敎以崔岦則已自名字猥濫甚矣應爲之役敢欲取便降定守門將鄭宅柱則該廳之遵守卽受敎廳風也渠焉敢越格捽曳乎降定部將兩人滿仕出六間各以見在廳名之薦名施行以懲頑習
정조 18년 · 강
飭全羅兵使李周爀盡心職事
정조 18년 · 목
周爀以前兵使李東植所佩發兵符右隻及道內五營將兵符左隻五顆各邑兵符左隻五十三顆濟州三邑兵符左隻三顆幷印信今初二日傳受到任馳啓敎以價布及保米等狀本何無至今封啓乎盡心職事一一擧行事令兵曹申飭
정조 18년 · 강
命右相上來時畿伯及各務差使員依例進去
정조 18년 · 목
京畿監司徐龍輔狀啓以爲右議政李秉模上來時臣及都差使員豊德府使李文爀夫馬差使員迎曙察訪卞光復差定迎候之意馳報矣境上勿爲出待差使員一傡置之事分付來到故緣由馳啓敎以大官體統自別況新拜承召之行乎卿以下各務差使員依例進去事回諭此狀啓其間雖値齋日不爲微稟今於過齋後始爲入啓當該承旨從重推考
정조 18년 · 강
飭湖南嶺南失火人家斯速奠接
정조 18년 · 목
全羅監司李書九以谷城縣民家一百十二戶失火延燒人物二名竝被爛死啓敎以殘邑民戶之被燒至過百數言念失所之狀甚爲矜憫被死人生前還役蕩滌大中戶之停還小殘戶之停還蠲役依昨下傳敎令廟堂分付道臣使卽擧行嚴飭邑宰期於斯速奠接以其形止使卽報來後草記○慶尙監司趙鎭宅以金山郡民家三十三戶失火延燒啓敎以方農失所矜憫拔例顧助期於斯速奠接事嚴飭道伯
정조 18년 · 강
放時囚丁範祖李東植
정조 18년 · 목
義禁府以範祖囚單啓敎以不過申飭分揀放送○又啓言前全羅右水使李東植原情以爲正月初九日備局分定槐雜木三十株關文來到故一依關辭卽定解事校吏分送沿海封山近處而如無公文則末由憑信故所經各處表給文蹟毋或擾拏濫斫之意丁寧嚴飭而渠之在任時浦口最近處斫得者不過爲五株仍與新水使鄭彥衡交龜後赴任兵營矣出使校吏輩間其新舊交遞之時不念申飭貽弊陸邑者此莫非渠常時矇昧不職之罪云曾經閫帥請議處敎以觀於渠供別無自明之端拿勘足矣亦不必加罪放送
정조 18년 · 강
配嶺營審藥崔晃於茂山府
정조 18년 · 목
因刑曹審藥崔晃嚴囚草記敎以莫重御藥之不謹捧來比渠憑藉不干之事潛行奸計則本罪猶屬第二件卿其各別嚴刑今日內發配北道邊地○刑曹以崔晃嚴刑一次後定配於茂山啓
정조 18년 · 강
史官韓致重以右議政李秉模處傳諭後附奏啓
정조 18년 · 목
書啓以爲臣敬奉聖諭馳往傳諭于右議政李秉模所住處則以爲臣行到城外觚稜漸近反面之忱度日如年而踧踖遲徊抱玆耿結卽者史官傳宣聖批首尾百有五十餘言責之以擔着勉之以先故字字隆重萬萬敻越如臣螻蟻之賤何足備數於臣工之列而所被恩言卽古名臣賢輔之所未易承當者其爲惝怳罔措愈有倍於初聞新命之日臣情到此其亦窮且慽矣臣勞之義臣亦粗知中朝之歎臣亦屢聞使臣而有一分效力之望則豈不欲生死向前少答天地莫量之恩而家聲已忝於半世昏識頓昧於時務尋常有司之任尙且無一事事況敢擬議於振將頹之綱濟無畔之川哉惟有務積誠意期於獲免而已云矣
정조 18년 · 강
召見承旨南公轍于重熙堂
정조 18년 · 강
召見承旨黃昇源于重熙堂
정조 18년 · 강
安陵陵役監董觀察使地方官以下施賞有差
정조 18년 · 목
咸鏡監司金華鎭狀啓以爲今番安陵陵役以兼任地方官及逢授官眼同擧行而臣營禆校擇定差備而臣之前後所被恩造雖糜粉赴蹈尙無以仰酬萬一則何敢以一時董役更有徼賞之望況臣自修別單以名錄入尤極惶悚臣名則不爲列書監董諸臣及校吏匠募等姓名別單登聞○別單地方官兼任咸興中軍李近胄逢授官定平府使韓師貞德陵直長南陽履安陵參奉廉隅人本陵守僕張益淸韓龍三等二人奏時香盤僧倜聖領役校吏陵上石物合縫築灰丁字閣修補看役咸興崇祿前五衛將尹晉錫陵上封土被莎看役咸興折衝韓汝▣陵上遮帳油芚造排及曲牆修補看役咸興嘉善安處義取土浮莎及紅箭門改建陰翳木除拓看役咸興閑良金致純領運莎土搗灰三物幕造成看役咸興閑良李致格運土運莎及內外階砌修補看役定平嘉善金重鉉各項物種策應及工匠等供饋次知咸興監官韓鼎郁定平座首韓益咸興策應色吏李東爀等二人定平策應色吏李進三雜物次知庫直奴成大等三名封土軍三十名石手李世巾等八名莎土匠朱仁贊等六名木手李甫音金等四名泥匠崔億之等六名冶匠朴金巖回等二名蓋匠李三大等二名敎曰陵上修改之役例遣大臣禮曹堂郞監董而今番則役處不至浩大道伯資級幾與大臣等且閒事務此所以依前近例特令道伯替行者非敢忽於事體也監董堂上本道觀察使金華鎭當用禮堂加資之例而旣資窮代給內廏馬逢授官定平府使韓師貞今政差中軍地方兼官中軍李近胄道內邊地差送竝用禮郞陞敍之例本陵官參奉廉隅人德陵直長南陽履依例陞六皆於今政擧行京別看役今役不爲差送勿論營裨之都檢察而不入於別單者問于道伯如有之賞加令該曹草記鄕看役崇祿前五衛將尹晉錫相當職調用陵上看役牌將咸興折衝韓汝▣嘉善安處義閑良金致純嘉善金重鉉帖加成給其餘牌將守僕奏時香盤僧監色工匠僧徒等考例分等施賞封土軍人等徭役蠲減亦爲依例擧行官敎及有旨今日成送事該房知悉
정조 18년 · 강
咸鏡監司金華鎭以陵役時守僕監色等以下依辛亥年例施賞馳啓
정조 18년 · 목
該監司狀啓以爲尹晉錫等五人官敎卽爲頒給其餘牌將守僕監色工匠僧從等施賞依辛亥前例以朱木布分等磨鍊亦卽頒布於各該邑使之分給而封土軍人等徭役一體蠲減之意發關知委○本陵守僕張益淸韓龍三奏時香盤僧倜聖各白木一疋五升布一疋田米五斗領運莎土擣灰三物幕造成看役咸興閑良李致格白木二疋五升布二疋田米五斗各項物種策應及工匠等供饋次知咸興監官韓鼎郁定平座首韓益各白木二疋五升布二疋田米五斗咸興策應色吏李東爀等二人定平策應色吏李進三雜物次知庫直奴成大等三名各白木一疋五升布一疋田米五斗封土軍三十名今年徭役計數蠲減石手李世巾等八名各白木一疋五升布一疋田米三斗莎土匠朱仁贊等六名今年徭役計數蠲減木手李甫音金等四名泥匠崔億之等六名冶匠朴金巖回等二名蓋匠李三大等二名各白木一疋五升布一疋田米三斗
정조 18년 · 강
命北路陵寢修改時都檢察營裨鄭橒相當窠調用此是六月初十日次對入侍時出擧條之事而事係安陸修改後賞典故付之於此
정조 18년 · 목
吏曹判書閔鍾顯啓言頃因北路陵寢修改狀啓有營禆之都檢察而不入於別單者問于道伯草記之命矣卽見該道臣回移則以爲營裨鄭橒果爲都檢察而渠是儒業之人且與道臣有親嫌故不得啓聞云旣有賞加之命當依此擧行矣敎以然則相當窠調用
정조 18년 · 강
罷承旨黃昇源洪義榮李魯述李羽晉尹長烈南公轍職配注書鄭文始于畿沿
정조 18년 · 목
敎曰所重有在何敢以坐齋不爲酬應乎依三昨年北道陵寢修改畢役論賞之例皆令今日政擧行政官卽爲牌招近年此時雖不酬應自下等待豈可以此放心則甚至今日入侍史官之事如此則閤門闕門之外可推而知豈有如許國體其爲後弊當如何曾亦有言於筵臣而視於今日擧措尤爲駭然在院不飭之承旨一竝罷職當該實注書畿沿定配入侍注書何足責拿問處之今日政新除授承旨待下批卽爲牌招察任
정조 18년 · 강
命今日政除拜守令肅拜後與已肅拜守令除朝辭下送未署經者除署經
정조 18년 · 목
敎曰今日政賞典及承旨守令差出待下批守令已肅拜者除辭朝下送未肅拜者肅拜後亦爲除下直下送未署經守令除署經
정조 18년 · 강
有政吏曹判書李秉鼎參判洪明浩參議李勉兢進
정조 18년 · 목
以李鼎運李集斗鄭大容韓晚裕金載翼徐有秉爲承旨南陽履爲引儀廉隅人南溟學蔡潤銓爲義盈主簿首副末擬幷批下李鎭翼爲長湍府使李近冑爲茂山府使
정조 18년 · 목
以南履夏爲義陵奉事朱重晚爲淑陵奉事廉達秀爲安陵參奉吳大良爲德陵直長文昌瑞爲純陵奉事鄭芝春爲淑陵參奉魏尹喆爲智陵參奉任希彥爲義陵參奉吳載衍爲定平府使
정조 18년 · 강
以尹晉錫爲忠壯將韓師貞爲咸興中軍口傳也
정조 18년 · 목
政院啓言安陵陵役賞典今日內擧行有命矣兵曹判書具庠請卽爲牌招敎以口傳擬入
정조 18년 · 강
平安監司金思穆狀請定州牧使李義綱罷黜
정조 18년 · 목
該監司狀啓以爲卽接定州牧使李義綱馳報內荒唐船一隻漂泊於本州德巖前洋而胡人五名乘汲水船持生䔉二束下陸故留接於本坊空舍後馳報云矣邊情事體何等嚴重而不待問情任其下陸留接空舍漂泊委折以言語之莫通雖未及問至若船體之大小完破彼人之形貌服着初不錄報者俱是烟臺別將無知妄率之罪而地方官常時不能察飭之失在所難逭該牧使李義綱爲先罷黜其罪狀請令攸司御處
정조 18년 · 강
命定州牧漂泊彼人厚給糧資由陸由海間從渠願還送
정조 18년 · 목
平安監司金思穆狀啓以爲卽接定州牧使李義綱本月十四日成貼馳報內本州德巖坊彼人五名漂泊之由己爲馳報而宣川防營譯學方孝彥當日丑時量來到漂人船泊處問情次問儞們居生何處以何爲業何月日乘船出洋緣何故而到此地方姓誰名誰年亦幾何同舟只汝五人耶答云薛御珍年四十六王老大年五十龔元章年五十三施有財年三十二秦耀先年二十七吾們居住江南蘇州府崇字地方行商爲業今年四月二十九日上關東洋河口大哥山裝載豆子放洋開船沒有好風到彼前洋漂流多日所儲飮水罄渴遑汲而水路茫然莫知所向之際望見此處則山形在近人家不遠似有可飮之水故同乘九人中四人碇留中洋使之看船吾們五人欲爲汲水下乘挾船來泊浦口云云又問儞們所乘本船泛彼中流云則回船同乘從水路還歸耶抑欲捨而從旱路還歸耶答云同舟九人漂流到此願同乘本船卽爲還歸是幸是幸云五人等所乘小艇則三幅付木板長一把船中什物則白三升一疋竹筐一坐生䔉二束所着服色則初或着三升帽貢緞帽紫毛帽次皆着三升小周衣次靑木單袴次木襪三升鞋着持各佩三升囊子而彼人所謂所乘本船本州境內元無繫泊處故登高瞭望則未卞大船一隻汎留安州境老江鎭前洋故使之摘奸之意一邊文移於該鎭僉使處矣該僉使已爲來到摘奸云彼人等所願旣欲乘本船還歸則卽當依其願還送本船而旣已乘挾船來到於本州境內則揆以邊政不可擅便漂人五名使於住接於所乘挾船中而渠無糧米之持來者自本州炊飯傳饋多定將校各別看守牧使自此還官而觀其挾船僅容六七人且無蓋覆之物多日留置於挾船中實非救活之道何以爲之事牒呈及前到付定州牧使李義綱牒呈內昨因本州舍音山烟臺別將李命弼文報漂胡問情次發行緣由昨已馳報而牧使來到距官門六十里德巖坊浦口親審則漂胡五名留在汲水船中止泊於本州浦邊而所見多有飢色故爲先饋飯其所持原船留泊於安州界老江中洋而老江僉使己爲摘奸馳報云烟臺別將所報中下陸之說極爲驚駭査問其委折則以爲漂胡汲水下陸故據實馳報矣文報發送後仍爲還入船中云緣由馳報爲辭安州牧使尹守翼老江僉使韓宗一本月十三日成貼馳報內卽接瞭望將李進杓進告則荒唐船一隻率挾船一隻碇留於鎭後十里許椽頸草浦口聞極驚駭摘奸次乘船入往看審其所停處則所謂椽頸草乃是定州界也方自定州官摘奸問情云故牧使僉使自此還官爲辭矣彼人等所騎本船留碇處烟臺別將初以定州境文報於牧使轉報於臣營及其牧使之親審忽以安州境報來事旣顚錯而且以安州牧使尹守翼老江僉使韓宗一等所報觀之因瞭望將進告初入海中以非本境還爲出來則安州牧使老江僉使之入海目覩似有勝於定州牧之登高瞭望船在處之爲定州境不難卞別而雖或疑眩於兩界之間同船九名內五名下陸於定州地方牧使已爲問情且本船所在相距至近則托以他境仍不幷擧致使莫重問情一行一否大是失着未問之四名一體問情星火馳報事別關嚴飭發遣親禆眼同擧行而雖以五名問情言之極其疏略不成體段者尤非反復問答探得事情之法意旣以彼人之乍下陸地旋卽上船之意牒報而留接空舍一款更不擧論本事未出場之前遽然還官該牧使擧行節節疏忽而才已罷黜請勘更不論斷其罪以此未究竟之事狀徑先登聞有所不敢而邊情之曠日遲緩亦極悚悶敢將梗槪爲先登聞仍爲發關於地方官定州牧使及情北水軍防禦使處先問之五名使之更加具格問情詳細摘奸待其報來謹當鱗次修啓宣川譯學方孝彥不善問情之罪待決末嚴勘計料彼人之供饋船上之蓋覆等節連加申飭○平安兵使申應周宣川府使李郁延亦以漂人問情馳啓而應周請該牧使李義綱罪狀令廟堂稟處○以承傳色口傳敎曰彼人等厚給糧資從願乘本船由水路卽爲還送如或更欲從旱路還歸亦依渠願爲之事星火行會俾勿遲滯事嚴飭公事不爲酬應之時邊情雖重難以文字下敎雖無前例以口傳下敎令廟堂知悉行會○備邊司啓言因平安監司金思穆定州牧漂人狀啓依口傳下敎行會而彼人若如問情時所願歸從水路則船上汁物一一摘奸破傷者卽爲改備糧資從厚題給以示朝家優恤之意若或願從旱路則別定差員次次交付轉送灣府以爲入送北京之地所經各邑嚴禁雜人毋得相通事一體嚴飭渠輩物件中可以運致者亦以刷馬交替輸送而若從旱路則當有咨文依願擧行後形止使之星火狀聞該牧使李義綱道臣旣已罷黜仍請拿勘則不必更爲擧論前此兵使狀聞中該牧使罪狀旣請令廟堂稟處而又於此狀本更請稟處者非但煩屑邊情所關守令之不善擧行其罪狀當罷則初不直請罷黜連請稟處者巽軟極矣請平安兵使申應周罷職敎以坐齋之時雖難酬應以口傳下批大關後弊反復思量不得已下批矣幷依草記施行而由陸由海間一從渠願我國資給之方各別嚴飭帥臣狀啓不爲直請罷勘或有謬例而然乎査問勘罪
정조 18년 · 강
進御茹藿湯三貼
정조 18년 · 목
敎曰茹藿湯壽世保元正氣散前方中香薷減一錢五分加神曲杏仁各一錢一貼煎入又敎曰茹藿湯依前方一貼更爲煎入調濟衆丹三錠入之又敎曰茹藿湯前方中減蘇葉白芷各五分一貼更爲煎入
정조 18년 · 강
命關東推恩老人無籍見漏者分付道臣卽爲添籍一體下批仍命諸道準此行會
정조 18년 · 목
江原監司沈晉賢狀啓以爲道內各邑老人中如有籍年之當入而或因實年之疑信過於審愼見漏於當初抄報者誠心搜訪卽爲報來之意各別嚴飭矣連接各邑所報則初次抄報時果以實年籍年之當入者精抄以報至於實年籍年之差在者入籍而未準三式者他官來接而未及入籍者世居本土而貧不能立戶者幷不得擧論矣今伏承申訪追啓之命故此等之類區別修成册牒報云矣年八十以上老人及年七十以上偕老人考準於臣營帳籍則別無相左故區別開錄于後至於無籍之類峽俗不古貧殘無依不能入籍者外亦多有謀避身役初不入戶者其在嚴籍法懲後習之道有不敢擧論於狀聞中而今此優老之恩跛躃皆舞而實年之當入者若以無籍見漏則非但見漏者之可矜實非所以仰體朝家廣慶之意故第此開錄於末端恭俟該曹稟處敎以雖値坐齋之時推恩亦爲所重以口傳待開門下批兩銓判堂入來擧行其中實年當入而無籍見漏之類尾錄稟處者何待回啓分付道臣卽爲添籍一體下批事分付諸道準此枚擧行會
정조 18년 · 목
藥院都提調洪樂性提調洪檍副提調鄭大容啓請入診批以膈症昨申以後差降茹藿湯停止可也至於召接卿等不但非其時亦異於承旨入侍日課書出之本意卿等卽爲退去明再明切勿入來以便此時予心
정조 18년 · 강
命端午享官以抄啓文臣及未通淸中應爲堂錄人時任翰注通融塡差
정조 18년 · 목
吏曹啓言端午祭官當爲磨鍊而老病公故外實無推移分排之道依近例刑官及司饔院官員通融塡差敎以典祀官各別擇差抄啓文臣及未通淸中應爲當錄人時任翰注通融塡差而贊者亦以參下抄啓及槐院有地處者塡差可也
정조 18년 · 강
以權裕徐配修李魯述爲承旨前望也
정조 18년 · 강
遣承旨詣景慕宮奉審摘奸仍命傳諭于獻官一依親享時儀節切勿怠忽
정조 18년 · 목
敎曰宮享之臨時命攝有所自量而然今日傳香之後必欲强行省器省牲矣膈氣如期而發夜來越添欲爲旋止無以伸禮病裏觖然惟有如不祭之思傳香承旨馳詣景慕宮夏享大祭所奉審摘奸以來以此意傳于獻官體予此諭一依親享時儀節切勿怠忽事俾各知悉
정조 18년 · 강
領相洪樂性初度呈辭遣承旨傳諭
정조 18년 · 목
樂性呈辭敎以酬應難矣之意遣承旨傳諭
정조 18년 · 목
藥房提調洪檍副提調鄭大容爲承候請對敎以近日所進童便連飮而又自昨夜越添香橘亦多煎服此甚便捷不必議定湯劑卿等退去
정조 18년 · 강
時原任閣臣請承候命退去提學鄭民始檢校直提學徐有防金載▣原任直提學徐鼎修原任直閣徐龍輔檢校直閣徐榮輔南公轍待敎李存秀
정조 18년 · 목
時原任閣臣爲承候請對口傳下敎以聞蔡領府之入來爲閣班班首然後可以召接矣史官出去尙無書啓更送閣吏領府之入來與否探問以來
정조 18년 · 목
藥院啓請率御醫入診敎以酬應之有妨於膈氣卿等之所知治症別無他藥依口傳下敎須思此月平心之方
정조 18년 · 강
吏曹判書李致中上疏賜批
정조 18년 · 목
疏略曰朝家用人孰非掄揀而天官之長最爲難愼試之以踐歷驗之以名實遴選之嚴從古已然或以本曹之參佐爲其階梯或以經筵之通擬定其序次臣於是職俱非曾經旣無踐歷又乏名實而猝然擧擬於冢宰之望歷數朝紳未有如臣之比者當初廟剡之謬已駭聽聞而臣心之震懍驚惑有不可言因此而厚招疑謗臣固處而無卞飽經嗤笑臣又受而不辭至登喉院之啓指爲召災之端可見公議之攸同實爲切至之確論今因賤名之尙在薦單乃有誤恩之特加點下前之擬之旣歸其謬今之授之乃因其擬則臣之厚被人言已在叨冒之前今於恩除之下豈有去就之可論哉人臣事君廉義爲重雖在庶僚不可放倒臣於銓地旣有鐵限千重雖欲貧慕寵榮冒沒趨承其於四維之壞了何哉伏乞聖明俯賜鑑諒將臣新授職名亟行刊改仍命選部勿復照擬於銓望批以新除無異特除卿其勿辭入來開政仍敎曰昨日因膈氣不得酬應矣吏判批下與參議牌招開政
정조 18년 · 강
命藥院都提擧以下退去
정조 18년 · 목
政院以藥房都提調洪樂性提調洪檍副提調鄭大容爲承候來待啓敎以今因酬應稍歇之餘不無升意召接不但難强旣有口傳下敎豈可食言乎卿等早爲退去
정조 18년 · 강
判府事朴宗岳金憙請承候不許
정조 18년 · 목
敎曰金判府則昨以試官入閣中而今日不參內閣候班始於領相入來之後隨入請對極爲慨然矣
정조 18년 · 강
重推吏判李致中仍飭斯速膺命
정조 18년 · 목
政院以吏曹判書李致中再違召牌啓稟敎以此時如是違牌致煩酬應分義豈然從重推考仍以前牌各別申飭斯速承膺違牌勿爲呼望牌去來卽爲知入
정조 18년 · 강
史官韓致重以領府事蔡濟恭明日造朝啓
정조 18년 · 목
致重書啓以爲臣敬奉聖敎傳諭于龍山坊領府事蔡濟恭所住處則以爲伏聞有口傳下敎於藥房內閣下情不勝焦煎悚惶他不暇顧今方馳往崇禮門外待城門開將赴候班云臣亦隨往
정조 18년 · 강
召見承旨鄭大容于重熙堂
정조 18년 · 목
綸音若曰是月是日又當是歲是歲何歲尙亦頑然悠悠蒼天此何人斯號隕欲絕之中惟有皇皇如求之思何忍以言語文字發爲絲綸布示臣庶播修中外乎然而有制情抑冤而不忍不言者帝王之孝異於衆凡必以揚徽闡美爲報本追遠之大節金泥玉牒豈禆徽美煌煌宏謨政急闡揚湯有弗咈之德舜有莫禦之量歷稽千古只有此二聖人而已若是乎舍已虛襟之難也嗚呼欲言則穹壤茫茫欲不言則覿德者伊誰嗚呼尙記申申之諭怳若隔晨若曰我有過無過人皆仰之彰我之過由余容之許直之言於我何有特書殿壁洞闢不諱之門範圍之大天地莫量廷臣之欲以答直於羅蔘一事贊揚包荒之大度者特一蠡之測耳嗚呼忍言庚辛之際乎搢紳章甫投匭公車而不惟不罪無一人不優批有白于筳席者曰人臣之義當以徐志修之求對面陳爲正乃責諭以田錫之焚稿非矣周昌之抗對難矣最後一說雖甚妄酸余亦不加之罪筵臣惶汗而退記之家乘旋降求言之旨俾許盡言竭論於乎盛矣予小子敢不書紳銘腑以親心爲心乎再昨年念二洞諭也聞有所謂未徹之疏而未見原本故略及予發揮追述之義猶未暇於其詳而觀於年來政注亦庶幾模索領略然且任其爲者以待是年是日之一番剖示于在廷諸臣所謂未徹之疏公乎私乎公而齎憤乎私而逞憾乎不待百世之論定夫夫孰不識其藉公售私非憤伊憾此而涉一私字是可忍孰不可忍而敢欲螮蝀於太淸乃爾乎哉大凡不忍言不敢提至精至微之義不敢言不忍提莫重莫嚴之事互作渠曺挾雜之欛權無難迭發於涯角如許情態雖人皆可見不如予心之若慟之切辨愈明而覰愈透此日此諭是豈得已而不已也嗚呼齋宵明發坐待享時之過呼燭和淚瀉此血腔倘使此諭有以仰助於揚徽闡美之萬一者予小子庶有歸拜之顏豈比於來春顯册渙號之儀文也哉申告廷臣靜聽此諭
정조 18년 · 강
以徐有龍爲肅川府使口傳也
정조 18년 · 강
召見時原任大臣閣臣藥院提調于誠正閣命諸承旨持公事同爲入侍領議政洪樂性領府事蔡濟恭判府事朴宗岳金憙一提學鄭民始檢校直提學徐有防金載瓚原任直提學徐鼎修原任直閣徐龍輔尹行任檢校直閣徐榮輔待敎李存秀承旨李集斗李鼎運韓晩裕徐有秉金載翼
정조 18년 · 목
承候也○予謂樂性等曰是月是日又當是歲九日齋居神氣果難振作而卿等爲承候入來故有難使之退去暫爲召接矣樂性等曰以殿下出天之孝復當此時孺慕之痛當復如何伏願寬抑聖心以爲保嗇之道樂性又曰臣於昨日伏奉綸音之頒下擎讀再三誠不勝欽仰之至彝倫自此而可正亂本自此而可杜實爲世道之幸矣濟恭曰伊時事在今日豈忍提及而其後或有考見政院日記等文蹟輒曰某也有是事某也有是事則是豈義理之所當乎予曰予何忍剖析而畢其說乎蓋於先朝不爲設禁於是事言疏爭投而不惟不加之罪輒下優批是誠天地莫大之範圍也予之再昨年洞諭昨日之特下綸音者所以發揮先王聖德也尙魯之罪旣有先朝下敎又曰禧浮於魯此兩賊予已徵討而外於此者豈可置之私嫌乎所謂再昨年儒疏云者是豈成說乎又有未徹之疏雖未得見槪聞其說其中有挾憾者有逞憤者有雪恥者何者拔之何者添入以莫重莫嚴之義理看作渠輩挾雜之欛權以半知半不知之說紛然發論魚頭鬼面之輩無不萃集名曰疏廳酒肉淋漓世間豈有如此之變怪乎予豈不知其時卽加嚴誅而至今含默者蓋有意也昨日綸音中涯角二字者蓋非指地之遠近也無論某人某人也卿等果領會乎濟恭曰臣於昨日伏讀綸音至涯角二字果不審聖意之何指而今奉下敎始得領會矣予曰領府不免衆楚之咻有自嫌之心故不能覺得涯角之意也領府昨年之疏予不以爲非者以卿則詳知本事故有是疏也又敎曰綸音中所謂最後一言者卿等不以徐志修看之乎濟恭曰此一節則臣果領會予曰李祖源之曾以都承旨登筵也有殿下捨正路就曲逕之奏而特以全活之意至今曲保而其謂曲逕者果何指耶柳星漢之尙今不加一罪者亦意有在焉又謂憙曰於卿之事有慨然者矣大北二字係是黨目又有邦禁則卿何引用於收議中乎又敎曰卿等於柳夢寅伸冤事以爲何如予亦趑趄於是事矣蓋夢寅在仁廟旣無犯分之說又爲效忠於西官而其死則特以不事二君之義也濟恭曰此事臣亦素知其冤枉而未及陳達矣予曰予則以爲夢寅事不下於六臣矣聞夢寅之子亦爲伏法云卿等知之乎夢寅則欲爲贈職其子亦欲復官卿等之議以爲如何宗岳曰其子事與夢寅有異矣夢寅父子同時伏法則一體伸雪未爲不可而事旣各異則似不必如是矣予曰夢寅父子事更爲考見於王府文案則似可以詳知矣樂性曰殿下自臨御以後每當此月過爲疚懷凡干機務不得稟裁故軍國之事未免積滯此後則雖於淸齋之中召接臣隣裁決庶務俾得自下擧行之地是所望也予曰予於此時不可以常例論之凡干機務不得已如是矣樂性曰今番承旨之莫重軍號輕易傳授者及兵曹堂郞之誤書軍號者是豈成說乎宗岳曰臣於今番以獻官進詣園所奉審園上則莎草之新種處一齊向茂更無他慮而蓋莎草上用軟沙細篩均洒則根葉繁茂云依此爲之似好矣予曰以此意申飭於園官爲可濟恭曰向日兩司諸臣竄配於濟州恐是過中之處分矣予曰伊日臺臣事極爲駭然瞰承旨之無也投送啓草於堂后者是豈成說乎濟恭曰設或有做錯之事濟州竄配則豈非過中乎予曰伊日次對時李秉鼎所奏誠是矣連日違召之臺諫其時始爲入來者果何意耶觀其人則雖不足深責而願其職則臺諫也名曰臺諫豈有如許道理乎雖遠於濟州之地未爲過也卿言雖若是不可輕易放釋矣濟恭曰臣於向日伏承合啓則任之三司之敎竊謂大哉王言自此懲討可嚴倫綱可正矣何爲更不使三司發啓乎予曰所謂付之三司者卽只許收禁之啓也濟恭曰然則只發收禁之啓而原啓將停啓乎今日朝廷豈有停此啓之事乎予曰此事則更勿發口也予意已牢定矣卿每以去就爭之而此事則決不可更爲發口也
정조 18년 · 강
命華城城役時所用錢限十萬兩以均廳等樁置錢爲先推移以用待前頭克報
정조 18년 · 목
領府事蔡濟恭啓言華城城役時所用禁御兩營及三南結錢先爲貸下者爲十五萬兩內見今所餘只爲八千餘兩而此不過旬日容入若不及今變通將有停役之慮朝家前日所區劃之數尙餘十四萬而此是排年應入之物無補於目不緊需若於均廳等有樁置錢貸處限十萬兩爲先推移以用待前頭應入錢以此克報則似爲便好從之
정조 18년 · 강
不許築城時役民役僧之請
정조 18년 · 목
領府事蔡濟恭啓言國有大役則不得不使民有國通行之例也聖人亦曰使民以時曷嘗曰勿使民乎今番華城城役國之大事也以事體言之國不可不使民知役以道理言之民不可不爲國趨事而我聖上以如傷若保之意恐有一夫勞頓之弊尙不下量宜使民之令已有違於愛之欲其勞之義而至若僧軍尤是合用於此等處者臣意則民與僧幷令廟堂量其道里近遠均其數爻多寡使之限幾日調赴於城役恐是不可已之事敎以不待卿言豈不知事面之若此而本府城役必欲不勞一民予意有所在矣
정조 18년 · 강
命上游諸邑所貿材木嶺南右漕倉船回還便載運卸下於鳩浦港口仍自監董所運用
정조 18년 · 목
領府事蔡濟恭啓言華城門樓所入材木貿取於上游諸邑今方不日到泊於京江而所載水上船體皆挾小不可仍以涉海嶺南右漕倉漕船今將到泊云其順歸之便使之載運卸下於鳩浦港口則自監董所自當運致役所如此則公私可謂兩便使戶判酌量擧行之意請分付從之
정조 18년 · 목
領府事蔡濟恭啓言堂箚批答之不踰其日卽禮待儒臣之意也聞向日玉堂箚請三臺島配之命而不賜一字批旨仍値齋日以至于今堂箚事面本自不輕況其所言係是公議之不可已者乎適有愚見敢達敎以卿言出於尊事體原箚卽欲賜批矣
정조 18년 · 강
命享官往來時沙村店驛人馬不爲供饋委折該道詳査狀聞
정조 18년 · 목
判府事朴宗岳啓言享官事體與他自別而園所往來時爲慮邑弊雖不支供至於驛人馬供饋自該邑爲之自是規例今番沙村中火時廣州爲地方官而驛人馬供饋全然闕之請當該邑倅拿問處之敎以今聞雖非定例所在而旣聞之後不可仍置爲先令該道詳査委折狀聞後處置
정조 18년 · 강
命慶尙監司趙鎭宅越俸十等
정조 18년 · 목
藥院提調洪檍啓言嶺伯事萬萬駭然退蔘改備雖有寬限下敎今始上來已極稽緩而審藥以憑藉作奸至於刑配則不善檢飭之道臣不可無罪請嚴加處分敎以蔘則監捧道伯則爲先越俸十等
정조 18년 · 강
召見檢校直閣徐榮輔及行副司直金啓洛于重熙堂
정조 18년 · 강
頒咸興永興兩本宮新印儀式册子監印閣臣以下施賞有差
정조 18년 · 목
敎曰咸興永興兩本宮御定儀式及御製序文册子新印兩本宮各三件奉安奎章閣奉謨堂各一件奉安五處史庫太常禮曹內閣玉堂內需司本道監營咸興府永興府各藏一件序文書進奉常都提調領議政洪樂性校正閣臣徐榮輔行副司直金啓洛監印本道觀察使金華鎭各頒一件校正之役首尾效勞檢校直閣徐榮輔熟馬一匹面給以校正兼監印之役行副司直金啓洛大鹿皮一令賜給印役時營禆書寫時閣屬畵寫及京鄕校吏僧俗工匠等依別單判下施賞幷令該曹該道擧行事分付亦爲下諭于道臣○是年正月命承旨金啓洛齎奉兩本宮儀式下往本道監營使道臣監董判印以進至是印進雪花紙緞衣件一件壯紙件二件白紙件三十四件內壯紙件一件白紙件八件內入雪花紙緞衣件一件奉謨堂奉安壯紙件一件宙合樓奉安白紙件二件西庫奉藏五處史庫奉常寺禮曹內閣弘文館內需司本道監營咸興府永興府各白紙件一件分藏序文書進奉常都提調洪樂性校正閣臣檢校直閣徐榮輔校正兼監印行副司直金啓洛本道觀察使金華鎭原任直提學徐浩修前道臣守禦使李文源書寫時監董閣屬官領籤李興潤各白紙件一件賜給浩修编摩之初多效勞文源以前道臣與聞於圖式釐正也華鎭啓洛聞有私印件故取來安寶以給而二件所入物力命以公穀會減○兩本宮奉安則各壯紙緞衣件一件壯紙件二件緞衣件則入盛樻子奉安于殿內而咸興本宮則道臣陪進奉安永興本宮則地方官定差使員陪進奉安○別單御定儀式書寫時監董閣屬官領籤李興潤上弦弓一張書寫寫字官李命藝等十人各木布一疋印札畵員李宗賢等四人各木一疋閣吏劉相祐木二疋賜給刻手劉澤龍等五名除刻匠張宗得小木匠李聖根令該曹分等施賞○咸興監董禆將以下工匠等別單監董禆將前引儀李宗賓賞加前郞廳李永薫聞是唱才隨窠調用京刻手田得畯關西刻手孔祖聖等六名本道刻手僧正英等二名除刻匠僧義安等三名印出兼粧册匠三名木手二名分等米布施賞
정조 18년 · 강
有政吏曹判書李秉鼎參議李勉兢進
정조 18년 · 목
以丁範祖爲吏曹參判尹矆爲大司諫柳匡國爲同敦寧李晉秀爲定州牧使李秉道爲順川郡守
정조 18년 · 강
遞承旨鄭大容李集斗徐有秉以洪明浩金啓洛李魯述代之前望也
정조 18년 · 강
放江華充軍罪人徐有大仍任訓鍊大將
정조 18년 · 목
敎曰雖有首從之別同罪則同罪飭亦施矣江華府充軍罪人徐有大罪名分揀又敎曰訓鍊大將徐有大待其上來牌招傳授命召
정조 18년 · 강
分揀定配罪人鄭文始院隸亦爲分揀
정조 18년 · 목
義禁府以文始南陽府定配請依例押送配所敎以近來妄度雖成習身爲實官若能檢飭豈有入侍注書之鍮硯無墨以致傳敎傳書之不能成樣乎齋日自齋日擧行自擧行史官事豈不馳然乎渠則稍異於持硯入侍者定配姑爲分揀後勿如是之意分付○刑曹啓請注書陪使令嚴杖一百晉州牧定配卽爲押送敎以官員旣分揀院隸定配則分揀
정조 18년 · 강
放定配罪人姜鳳瑞
정조 18년 · 목
京畿監司徐龍輔以鳳瑞到配馳啓敎以飭已施矣放送事回諭
정조 18년 · 강
竄配兵曹參議朴宗甲佐郞洪受浩削承旨鄭大容職施南公轍不敍之典
정조 18년 · 목
都總府啓言去夜本府郞廳柳漢源巡檢軍號相左故東西兩所軍號取來考準則更點之點字以默字謄送於本府莫重軍號如是誤書請兵曹當該入直郞廳令該府勘處允之○備邊司啓言軍號事體何等嚴重而誤書頒布至有總府草記之擧云此而尋常處之後弊有不可勝言請兵曹入直堂郞施以竄配之典不飭之承宣亦爲削職以懲日後允之○又啓言巡監軍單子及軍號關係莫重況當此時旣膺出納之任固宜十分謹守雖被譴罷旣未經稟則私相傳授經歸私次極爲駭然請當該前承旨南公轍爲先削職令該府拿問嚴勘敎以聞其事實極爲駭然不可以已遞勿論爲先施以不敍之典○義禁府啓請兵曹參議朴宗甲義興縣竄配佐郞洪受浩江東縣竄配允之
정조 18년 · 강
命發遣吏郞摘奸諸執事淸齋
정조 18년 · 목
各宮廟仲朔察在再明也
정조 18년 · 강
分揀刑曹罪人李載德等
정조 18년 · 목
刑曹啓言觀象監前正李載德前銜洪履和金廌等所供以爲渠等俱以入直今月十七日測雨器二分水深誤以四分入啓云旣已遲晩請考律勘處敎以近來擧行駭然此後則各別操心之意嚴飭杖與笞姑爲參酌分揀
정조 18년 · 목
因金吾都囚徒敎曰多日滯囚足徵分疏之罪放送
정조 18년 · 강
命宮女爲妻人文漢敎參酌處置
정조 18년 · 목
守禦廳啓言本廳哨官文漢敎以宮女娶妻事被捉於宮差而去云如此之類不可置之將官之列爲先汰去其罪狀請令攸司照律嚴勘敎以不知何物與之結婚其罪與潛跡往從不但判異似無可罪之端卿其知此處置而如有招引之罪嚴加勘律
정조 18년 · 목
疏略曰是日閣臣例皆承候而臣獨淹伏不得隨諸僚後尤不勝戀結罪悚之至臣聞勞於求賢逸於任賢凡百有位孰非賢然後可居而股肱心膂之托惟在大宮廈氊勞逸亦惟在於大官之賢不賢則日前聖批中臣勞之敎何爲而及於臣身也臣年紀不至癃老疾病不至侵尋倘蒙備使於百執事之末驅策之羈縶之雖至鍾鳴漏盡臣當不敢言私不敢言勞夷險燥濕惟上所命而乃若臣勞之說臣非其人決非所敢聞所敢承者伏乞諒非修飾亟賜矜憐焉噫此何等時也上有非常之過擧下有波蕩之餘憂國勢岌嶪神人震驚大禁至嚴擧世噤口此何擧也此何爲也臣雖不肖常從六卿之列國有大事皆當與聞況此大論輿儓婦孺之所同情則得借方寸之地洞陳抑塞之情日急一日而坐此非據之銜虛度幾日此臣所以腔血愈沸愈不能按住也惟聖明快解臣職名使得至上前一吐其所欲言千萬幸甚批以旣言於敦諭又言於疏批言之詳矣庶幾卿之卽日幡然際見卿再疏依舊固辭無意造朝愧予誠意之未孚然齋居酬應甚苦多少都在登筵時面諭卿須卽起出肅以副延佇之思仍命遣史官傳諭○記注官曹亨壽書啓以爲臣敬奉聖批馳往傳諭于西部盤石坊蓮池契右議政李秉模所住處則以爲臣再控肝膈之懇顒望矜許之恩瞻仰宸極甚切翹佇不意史官又辱陋地聖批鄭重責以卽肅臣若有一分冒膺之勢則當此齋居屢日諸臣承候之時豈敢以文字犯此瀆擾之罪哉顧其情實有切苦切急不暇念及於犯越之爲罪而然也左右揣量將不得不冒死更籲而亦不敢仰煩酬應於此時稍候日間擬暴未盡之忱冀卒生成之澤云矣
정조 18년 · 강
賜玉堂聯箚批
정조 18년 · 목
箚略曰云云批以不允
정조 18년 · 목
健元陵忌辰祭毓祥宮延祜宮懿昭墓節祭在明也
정조 18년 · 강
遣史官傳諭于領府事蔡濟恭
정조 18년 · 목
政院以濟恭出往江郊啓敎以前此入城旣出不獲已則今又出城之後其所入城更當依舊黽俛然則一日不入有坐要之嫌此意遣史官傳之入城與否卽爲知入史官去來若或遲滯致煩酬應當該坐直承旨難免重勘以此知悉假注書韓致重書啓臣馳往傳諭于西部龍山坊兄弟井契蔡濟恭所住處則以爲臣之不可盤礴於朝籍臣旣質言於君父之前向日蒼黃入城只緣臣分之不容蹔徐仍値是月不敢復提私義亦緣臣分之不得不然若其數十日留連京第豈臣之本心也復尋江上弊廬私分雖或粗安微忱曷勝瞻戀今臣非有別般情勢非欲因以求退也自有一副當區區秉執敢效古人去就爲爭之義此實聖明之所已俯悉臣言則不少採用臣身則督令還入古人所云欲其入而閉其門者不幸近之至若坐要二字之敎非臣子所敢承聞抑塞而已戰掉而已瞻望宸極不知所達云矣敎以卿之栽量者予亦豈無栽量卿之此行可謂出而後量不量而後出得不有歉於古人入而後量不量而後入之義乎多日齋居之餘姑難收拾神氣容俟可强自有可爲不在多言卿須量此事遣承旨傳諭與之偕入
정조 18년 · 강
命定州牧使李義綱罷黜分揀拿問處之
정조 18년 · 목
義禁府啓言平安監司金思穆狀啓定州牧使李義綱爲先罷黜其罪狀令攸司稟處事啓下矣李義綱時在任所請發遣書吏拿來允之敎以狀辭參以事勢報雖參差形便似然遠外事不可勒勘罷黜分揀拿問處之可也
정조 18년 · 강
有政吏曹判書李秉鼎參議李勉兢兵曹判書具庠進
정조 18년 · 목
以高宅謙爲執義金星甲爲掌令丁範祖爲同春秋李永薫爲假引儀初仕也許任爲京畿水使洪繼善爲法聖僉使趙命觀李奎德李敬烈吳時綱李成春崔應跡徐鱗壽黃麟彩金衡彬張萬紀柳鎭輝李思檍尹弼靖桂德淳李椃金猉壽崔必大趙東準金重彰宋相耇金福重爲同知李仁宲沈泰根郭世衡李義宲崔廷佐金尙澤池燦絅李宗顯李尙吾趙泰慶爲僉知竝三望批下池燦絅首望批下
정조 18년 · 강
命執義洪樂淵掌令李景溟禁推分揀
정조 18년 · 목
因樂淵等下諭後過限不來禁推傳旨有是命
정조 18년 · 강
命未下直守令一兩日內辭朝
정조 18년 · 강
召見奉審承旨洪明浩于重熙堂重推穆陵別檢姜時煥
정조 18년 · 목
明浩啓言陵上除草固當精潔而穆陵陵上所除雜草不卽掃去鋪置階砌近處莫重之地所見駭然故卽令屛去而入直陵官不能檢飭之失在所難免推考爲宜敎以爲先從重推考
정조 18년 · 강
承旨李鼎運以領府事蔡濟恭附奏書啓
정조 18년 · 목
行左承旨李鼎運書啓臣敬奉聖諭馳往傳諭于領中樞府事蔡濟恭處則以爲俄於史官之回冒上附奏而情急自暴語多煩猥伏地惶懍惟大何是候不意半夜江村承宣馳到聖諭誨責愈往愈摯負罪賤臣何以得此瞻天九頓益不知死所第聖諭中出而後量以臣之千古罕有之知遇日月之明猶有遺照莫非臣不誠之罪雖然臣之所自量者未出之前業已爛漫蓋聖上若以爲乃言可用明示悔悟於三司諸臣仍令亟擧懲討之典使天經地義無所虧壞則謹當趨簉禁門仰賀日月之更如其不然雖恩言荐降嚴敎疊下但當迷不知變死而後已此非倉卒慷慨而發者今反疑之以出而後量區區衷情豈不冤悶哉屢日齋居之餘以臣私義致煩酬應論臣罪負金木猶輕第聖諭中自有可爲四字聖人之言含蓄深遠實有鄒聖所云有庶幾之意此非敢妄度亶出於仰殿下如堯舜恃殿下如父母而然北望雲天益切顒祝伏乞收還承宣偕來之命務靖朝象使臣得復入備門以紓離違戀結之忱云矣臣旣承偕來之命姑爲仍留敎以知道去夜坐直承旨入侍時領府事偕來史官書啓批答中不量而後入之義字以戒字改書出
정조 18년 · 강
飭諸道帥臣犯科守令無或饒貸
정조 18년 · 목
備邊司啓言平安兵使申應周罷職事批旨帥臣狀啓不爲直請罷勘或有謬例而然乎査問勘處事命下矣卽見申應周所報則乙巳年龍川獐子島彼人去來形止不爲詳報府使沈▣罪狀丙午年龍川薪島彼人來接未卽覺察之府使李潤彬罪狀己酉年義州延卜雜役人落後該府尹安聖彬罪狀庚戌年義州中江大國女人涉氷越來該府尹徐邁修罪狀辛亥年龍川薪獐等島來接彼人以無乎報來前後府使徐有龍宋益休等罪狀壬子年薪島彼人物件不爲開錄該府使柳光國罪狀令廟堂稟處之意連爲狀聞云邊情所關帥臣之勘罷邑守法例卽然而該閫前後兵使之俱請廟堂稟處雖是謬例其時廟堂旣不論責則獨於此帥臣施以罷職之典不無偏重之慮申應周姑先從重推考此後則凡係邊政守令依例論罷之意請申飭分付允之敎以邊情奚獨爲然戎政尤關紀律勿憚文蔭守令凡有犯科莫或饒貸而辱君命事嚴飭請道閫帥而先自全羅兵使處行會可也
정조 18년 · 강
右議政李秉模上疏賜批仍遣史官傳諭
정조 18년 · 목
疏略曰臣再上辭本致煩批旨坐要恩禮豈不知含恩畏義少效竭蹶之誠而漏船操柁終非醉夫之可强大廈要棟不容散樗之爲用與其不量而入無補於國不若被逋慢之誅猶足全其微諒此理明甚參前倚衡臣雖欲習容正笏冒入朝堂其如面先靦而步不前何哉三疏乃膺聞是中書之故事而若臣今日之情初非隨衆而備例何敢文其辭而增其戾哉今之議者無有朝野無有大小無不以爲先收禁爲目下第一義街談巷論愚夫愚婦奔遑憤鬱不以事注而少息殿下深居九重認以予意予遂已妥已定漠然不復爲憂乎以臣所聞心驚骨痛茫不知其涯畔也愛臣者勖臣以極言竭論勿以身之不出而言亦不出責臣者責其區區於去就而茍送時日二說者臣皆受以爲罪而由前之說則大論至嚴決不可附陳於辭本以傷國體由後之說則不拘去就卽卿宰以不之一時暫膺旋可解免者之謂也惟臣所據之銜一出脚則便已自處以其銜也情雖急於得借方寸義不可以先壞大防此臣所以腔血之愈沸而請免之愈急也伏乞特許鐫解俾遂反面之忱得效披肝之願批以展看卿疏際有簷響沛然望望之餘民事萬幸古人商霖之喩若爲卿擬待矧今鼎席多曠庶務委積延佇之想不啻如渴卿須勿復過引卽起造朝仍遣史官傳諭○假注書韓致重書啓臣馳往傳諭于右議政李秉模處則以爲臣之窮蹙之情已罄於前後附奏蕪拙之辭已竭於再三疏籲及奉批旨不惟不賜之矜許引喩隆重萬萬非臣所敢開口而仰復者汗涕交霑方寸戰掉見今薫風解慍甘霈蘇枯政宜明良相須以收勅天之功而顧乃枉費恩禮於千不近百無似之地欲其整賴於積滯之廟務所謂僬僥强負不足喩其難矣古人於不堪任之職未嘗不四五疏六七疏期於得請而後已臣雖不敢以古人自擬若其不堪任則自知之明與古人無異至於十疏亦未必有違於虞人之義而一番陳疏輒煩一番恩禮臣是何人敢貽酬應之至此哉只合戴罪泯伏以表不敢轉動之忱云矣敎以知道勤語近於備例多少都置之此時此任豈可瘝矌予欲必致乃已卿豈可竟守難進之初志卿須卽日入城仍卽肅命聽予面諭事更遣史官傳諭與之偕來
정조 18년 · 강
召還傳諭史官安經心
정조 18년 · 목
編修官安經心書啓以爲臣敬奉聖諭馳往傳諭于右議政李秉模所住處則以爲臣於附奏略陳不敢進身之意一倍悚蹙恭俟嚴勘門鑰將下史官又臨不加逋慢之誅反侈必致之諭促使承膺仍命偕入且惶且恐罔知攸措臣雖不肖平日所自勉者惟在於事君以實凡有除命未嘗敢虛辭飾讓以效近來文勝之弊況今積違之餘入覲耿光之願當復如何而日已過旬跡猶隔城瞻戀耿結之忱豈可以文字形容哉第聞人臣之義或以趨走爲恭或以辭巽爲恭隨其所處之異而其爲恭則一也今若迫於嚴命忘廉喪恥顚倒冒出則前此披瀝之懇都歸於虛辭飾讓臣豈敢爲此哉且臣狗馬賤疾適苦於長路驅馳之餘頑痰流注坐跪俱妨以情以病實無蠢動之勢臣罪於此焉逭重典近臣之相守陋處尤萬萬悚悶亟收偕入之命以尊王人之體千萬至祝云矣臣旣承偕入之命姑爲仍留矣敎以待朝更當郭勉爾則先爲入來
정조 18년 · 강
敍前承旨黃昇源洪義榮李羽晉尹長烈南公轍等
정조 18년 · 목
李魯述以同罪蒙敍除職因政院提稟有是命
정조 18년 · 강
遞總管趙圭鎭特推兵曹判書具庠
정조 18년 · 목
敎曰捕將之無得除總管卽是先朝受敎政格則昨政之無端拔例擬入大是不察趙圭鎭之總管捕將間一當遞解而該曹尙無皁白廟堂亦不提責若此則當佩符入直乎捕將趙圭鎭兼帶總管許遞當該銓官推考此後嚴飭無敢闊狹於受敎政格
정조 18년 · 강
重推京畿監司徐龍輔命關東雨澤形止令道伯狀聞
정조 18년 · 목
該監司徐龍輔以雨澤形止馳啓敎以過寸已久之後始以九分登聞當該道臣從重推考此狀啓使之改修正上送又以該監司徐龍輔雨澤狀啓敎以過二寸已久之後又如是登聞朝者問備之意果安在哉從重推考後勿遲滯之意回諭○以江原監司沈晉賢雨澤狀啓敎以今日霈然之雨果已均霑乎遍問狀聞事回諭
정조 18년 · 강
命全羅虞候朴聖泰洪義浩分揀前兵曹郞廳崔時淳放送此後上疏關由騎省後入啓
정조 18년 · 목
以全羅兵使李周爀以虞候洪義浩朴聖泰到任馳啓敎以道伯上疏不爲開封於闕外云然則騎堂事容有可恕其疏亦與涉禁稍間而渠曺亦旣到任而行虞候之事止此足矣竝分揀前虞候問名仍任郞廳亦爲放送事分付此後雖道伯上疏收禁前拆封於待漏院關由騎省然後到院入啓騎省雖非出納之任此蓋不獲已之擧而況登聞鼓院例兼銀臺司則今番之一時兼管不至於侵官以此分付
정조 18년 · 강
命次對來會遣承旨諭右議政李秉模入侍
정조 18년 · 목
敎曰次對今日來會予今臨軒待卿造朝卿其入侍事遣承旨傳諭于右議政與之偕入○承旨金載翼書啓以爲臣敬奉聖諭馳往傳諭于右議政李秉模所住處則以爲臣坐犯違慠之罪達夜惶懍轉益靡措此際近密之臣馳宣聖敎諭以臨軒促臣造朝前此恩數之頻繁罔非夐越而到今臣心之怵迫愈無以自定承宣偕來卽聖朝所以特施於敬禮之大臣者臣果何人乃敢自安於相守乎區區廉防更不暇顧謹當冒赴前席以爲畢暴衷懇之至云矣大臣今方造朝臣則先爲入來矣
정조 18년 · 강
命禁御兩營下番軍賞試才退行於明日
정조 18년 · 목
因政院以今日禁衛營御營廳下番軍賞試射時弘化門銅龍門集賢門東營集春營入直軍除出標信請出敎以大臣當造朝有次對之命備堂當薺進下番鄕軍賞試射使之明日爲之
정조 18년 · 강
罷執義高宅謙掌令金星甲持平鄭最成曹喜有職
정조 18년 · 강
召見大臣備堂于熙政堂